Lasten MRI- tai CT-tutkimus (ilman anestesiaa)

|  |  |
| --- | --- |
| Kuvaus: | Magneetti tai tietokonetomografia tutkimus lapselle ilman nukutusta |

Koska magneettitutkimukset (MRI) ja tietokonetomografiatutkimukset (TT) eivät ole kivuliaita, vaan edellyttävät vain paikallaan oloa, kaikki lapset eivät tarvitse anestesiaa.

MRI-tutkimus kestää n. 20 - 30 min, TT-tutkimus muutaman minuutin, ja tämän ajan lapsen pitää olla paikallaan.

Jos tutkimuksen aikana annetaan varjoainetta, lapselle laitetaan laskimokanyyli. Lapsen kämmenselkään tai kyynärtaipeeseen laitetaan EMLA-puudutuslaastari n. 30 min ennen tutkimusta, tämä lievittää kanyylin laittamisen aiheuttamaa kipua huomattavasti.

Tutkimuksen suorittaminen ilman anestesiaa edellyttää hyvää yhteistyötä sekä lapselta että vanhemmilta. Vanhemmat voivat olla lapsen mukana tutkimushuoneessa koko tutkimuksen ajan, hereillä olevaa lasta ei tarvitse jättää yksin. MRI-tutkimuksen aikana lapsi voi kuunnella musiikkia kuulokkeilla (oma cd) ja keskustella niiden kautta hoitajan kanssa.

Lapselle kannattaa mainita jo etukäteen MRI-laitteen hurinasta ja nakuttavasta äänestä. Paikoillaan oloa voi kotona harjoitella leikin varjolla, esim. "patjatunnelissa" tai ”avaruusaluksessa". Lapsen palkitseminen onnistuneen tutkimuksen jälkeen ja heräämövalvonnan pois jääminen voivat lisätä lapsen pitkäjänteisyyttä tutkimustilanteessa.

**Vauvaikäisillä** voidaan käyttää ns. ”tuttipulloanestesiaa” eli kuvaus tehdään syöttämisen jälkeen, kun lapsi nukkuu. Vanhemmat voivat olla lapsen mukana tutkimushuoneessa koko tutkimuksen ajan. Teille ilmoitettu aika on tutkimusaika. Paikalle on tultava noin puoli tuntia aiemmin, jotta ehditte syöttää lapsen ennen tutkimusaikaa.

Tutkimuksen aikana lapsi on omissa vaatteissaan. Vaatteissa ei saa olla metallisia neppareita, vetoketjuja yms., koska ne häiritsevät tutkimusta.

**YHTEYSTIEDOT**

Jos Teillä on kysyttävää lapsenne tutkimuksesta, soittakaa MRI-tutkimuksesta puhelinnumeroon **017-173338** ja TT-tutkimuksesta puhelinnumeroon **017-173310**.